**HIŠNI RED**

**OB PONOVNEM ODPRTJU ŠKOFIJSKE KLASIČNE GIMNAZIJE ZA ČAS PRIPRAV NA MATURO 2020, IZBOLJŠEVANJE IN POPRAVLJANJE OCEN TER OPRAVLJANJE PREDMETNIH IN POPRAVNIH IZPITOV**

**(po priporočilih MIZŠ-ja, NIJZ-ja IN RSK-ja za pediatrijo)**

1. **SPLOŠNO**

Za maturante smo na ŠKG pripravili poseben urnik obveznih in izbirnih maturitetnih predmetov v enakem obsegu ur, kot velja sicer v tedenskem urniku. Pouk v šoli se bo izvajal začenši z 18. 5. 2020 **od ponedeljka do vključno četrtka**, v petek pouka v šoli ne bo. Pouk za maturante bo po enakem urniku organiziran tudi teden kasneje, od 25. 5. do 28. 5. Ker imamo v Zavodu sv. Stanislava dovolj prostorskih možnosti, bomo lahko za obvezne maturitetne predmete ustvarili pogoje za izvajanje pouka za cel razred, upoštevajoč priporočila NIJZ, po katerih se lahko *»uporabi tudi večje prostore kot so npr. predavalnice, telovadnice ali manjše dvorane, kjer je število oseb odvisno od velikosti prostora, pri čemer se upošteva zagotavljanje primerne medosebne razdalje vsaj 1,5 metra«*. Za prvo šolsko uro po prihodu v šolo je predvidena razredna ura z vašim razrednikom oz. razredničarko. Pouka na daljavo preko Teamsa v živo za maturante po odprtju šole ne bo več. Izjema so lahko tisti predmeti, pri katerih profesorji ne bodo mogli izvajati pouka v šoli. Kriteriji, po katerih se posamezni dijaki ne smejo vrniti v šolo ali pa jim je vrnitev odsvetovana (uvrstitev v rizične skupine), so navedeni v poglavjih nižje.

Urnik za svoj razred boste prejeli po elektronski pošti najkasneje do tega petka.

V šolo se lahko vrnejo le **zdravi dijaki in profesorji** (brez znakov akutne okužbe dihal).

Spodnjih določil hišnega reda, izhajajočih iz smernic Nacionalnega inštituta za javno zdravje, se je dolžan držati vsak posameznik in s tem prevzeti odgovornost za svojo lastno zdravstveno varnost ter za varnost svojih sošolcev, profesorjev in ostalih zaposlenih ter njihovih domačih, posebno tistih med njimi, ki sodijo v rizične skupine v primeru obolelosti s covid-19. Odgovornost in zaupanje naj bosta temelja za vse naše delovanje v skupno dobro vseh, izhajajoč iz gesla Škofijske klasične gimnazije: *Amor Magister Optimus*.

1. **PRIHOD DO ŠOLE**

NIJZ priporoča peš hojo, kolesarjenje, tudi individualni prevoz s strani staršev (brez združevanja dijakov). Z odpiranjem javnega prevoza se lahko uporabi tudi ta ob upoštevanju varnostnih napotkov.

1. **VSTOPANJE V ŠOLO IN V MATIČNI PROSTOR ZA POUK (RAZRED)**

* Dijaki, ki ne bivajo v JDD, prihajajo v šolski objekt glede na lokacijo njihovega matičnega prostora **skozi različne vhode** Zavoda sv. Stanislava, in sicer kot sledi iz tabele:

|  |  |  |
| --- | --- | --- |
| **Razr.** | **VSTOPANJE V STAVBO** | **MATIČNI PROSTOR (UČILNICA):** |
| **4. A** | Glavni vhod v Zavod sv. Stanislava | Dvorana Matije Tomca |
| **4. B** | Vhod v JDD (stranski pri parkirišču) | Skupni prostor JDD (1. nadstropje) |
| **4. C** | Glavni vhod v Zavod sv. Stanislava | Jedilnica ŠKG (vhod možen samo iz hodnika pri dvorani M. Tomca) |
| **4. Č** | Zunanji vhod v telovadnico ŠKG mimo sobe za fitnes (steklena vrata) | Velika telovadnica ŠKG |
| **4. D** | Zunanji vhod v telovadnico OŠAŠ | Telovadnica OŠAŠ |

**POZOR:** **V sredo in četrtek**, ko se pouk začne 1. uro z obveznimi maturitetnimi predmeti, ki bodo potekali v običajnih učilnicah ŠKG, nedomski dijaki prav tako prihajajo v stavbo skozi posamezne zgoraj navedene vhode, pred odhodom v učilnice pa v matičnih prostorih pustijo svojo garderobo in se odpravijo v dodeljeno učilnico.

* Dijaki, zaposleni in obiskovalci vstopajo v šolski objekt **z obrazno masko**.
* V šolski objekt se vstopa **posamično**, pri čemer se v primeru večjega števila dijakov ohranja **1,5- do 2-metrska medosebna razdalja**.
* Po vstopu v šolo se dijaki ne zadržujejo na hodnikih, ampak **se takoj odpravijo v svoj matični prostor za pouk**. (**V sredo in četrtek** dijaki najprej odložijo svojo garderobo v matičnem prostoru za pouk in se odpravijo v učilnico za izbirni maturitetni predmet.)
* **Garderobo** imajo dijaki **v matičnem prostoru za pouk**. Preobuvanje v copate je odsvetovano, zato naj bodo dijaki v obutvi, v kateri pridejo v šolo. **Do svojih garderobnih omaric v kleti** **dijaki ne dostopajo**. Dostop do nujnih pripomočkov, ki jih imajo posamezni dijaki še vedno v svoji garderobni omarici, se ureja individualno na način, da se do omarice pristopa posamično.

1. **PO VSTOPU V MATIČNI PROSTOR ZA POUK (RAZRED)**

* Vrata v matične prostore za pouk in učilnice naj bodo ob prihodu odprta.
* Po prihodu v učilnico dijak sede za svojo mizo. Dijak sedi na istem mestu vse dni pouka in ne menja mesta ali ga zamenjuje s sošolci.
* V času pouka, ko dijak sedi na svojem mestu, lahko sname masko (tudi v času opravljanja mature). V primeru da se dijaku približa profesor ali dijak na manj kot 1,5 do 2 metra, naj si dijak nadene masko (npr. ko profesor pobira delovne liste, teste ali izpitne pole). Dijaki naj imajo s seboj svojo vrečico, v katero pospravijo obrazno masko, ko je nimajo nadete.
* V času odmora, gibanja po razredu, dovoljenega gibanja po šoli in odhajanja na stranišče si mora dijak poleg tega, da ohranja medosebno razdaljo vsaj 1,5 metra, nadeti obrazno masko.
* Pred uporabo ter po odstranitvi maske naj se roke umijejo ali razkužijo. Maska mora segati od korena nosu do pod brado, med nošenjem naj se je osebe ne dotikajo. Priporočljivo je, da dijaki svoje maske prinesejo s seboj, saj šola ne more zagotoviti, da bo lahko poskrbela za dovolj veliko količino mask za vse dijake. Šola se bo sicer potrudila, da maske priskrbi.
* Učilnice naj se čim več zračijo, predvsem v času odmorov. Tudi dijaki naj skrbijo za zračenje prostorov. Okna in varata naj odpira in zapira samo ena oseba. Ker se bodo prostori pogosto zračili, priporočamo, da imajo dijaki temu primerne obleke.

|  |  |  |
| --- | --- | --- |
| **Razr.** | **MATIČNI PROSTOR (UČILNICA):** | **ZRAČENJE** |
| **4. A** | Dvorana Matije Tomca | Odpiranje dvojih stranskih vrat v oba atrija |
| **4. B** | Skupni prostor JDD (1. nadstropje) | Odpiranje oken v prostoru |
| **4. C** | Jedilnica ŠKG (vhod možen samo iz hodnika pri dvorani M. Tomca) | Odpiranje oken in vhodnih vrat |
| **4. Č** | Velika telovadnica ŠKG | Odpiranje vrat spodaj in oken na vrhu |
| **4. D** | Telovadnica OŠAŠ | Odpiranje vrat na vrhu, odpiranje oken. |

* V matičnih prostorih za pouk bodo na voljo razkužila za roke. Priporočljivo je, da imajo dijaki tudi svoja lastna razkužila. V učilnicah, kjer so umivalniki, si dijaki roke umivajo z milom v skladu z navodili za higieno rok.
* V matičnih prostorih za pouk visijo infografike z navodili pravilne uporabe mask in plakati s splošnimi higienskimi ukrepi. Dijaki naj si jih ogledajo že prej, najdejo jih na spodnjih povezavah:

• Kaj lahko storim, da preprečim širjenje novega koronavirusa: [https://www.nijz.si/sites/www.nijz.si/files/uploaded/plakat\_navodila\_preprecite](https://www.nijz.si/sites/www.nijz.si/files/uploaded/plakat_navodila_preprecitev-sirjenja.pdf) [v-sirjenja.pdf](https://www.nijz.si/sites/www.nijz.si/files/uploaded/plakat_navodila_preprecitev-sirjenja.pdf)

• Umivanje rok:

[https://www.nijz.si/sites/www.nijz.si/files/uploaded/navodila\_higiena-](https://www.nijz.si/sites/www.nijz.si/files/uploaded/navodila_higiena-rok_zdravstveni-delavci.pdf) [rok\_zdravstveni-delavci.pdf](https://www.nijz.si/sites/www.nijz.si/files/uploaded/navodila_higiena-rok_zdravstveni-delavci.pdf)

• Higiena kašlja: [https://www.nijz.si/sites/www.nijz.si/files/uploaded/navodila\_higiena-](https://www.nijz.si/sites/www.nijz.si/files/uploaded/navodila_higiena-kaslja_0.pdf) [kaslja\_0.pdf](https://www.nijz.si/sites/www.nijz.si/files/uploaded/navodila_higiena-kaslja_0.pdf)

• Pravilna namestitev in odstranitev obrazne maske:

[https://www.nijz.si/sites/www.nijz.si/files/uploaded/maske2\_lektorirano.pdf.](https://www.nijz.si/sites/www.nijz.si/files/uploaded/maske2_lektorirano.pdf)

* V vsakem matičnem prostoru za pouk bo visel tudi urnik razreda z razporedom učilnic pri izbirnih maturitetnih predmetih. Pouk slednjih bo namreč potekal v gimnazijskih učilnicah.

1. **UPORABA STRANIŠČNIH PROSTOROV**

Vsak razred ima dodeljene svoje straniščne prostore kakor sledi v razpredelnici:

|  |  |
| --- | --- |
| **Razr.** | **Straniščni prostori** |
| **4. A** | Stranišča pri Platonovi votlini (po stopnicah navzdol) |
| **4. B** | Stranišča v gimnaziji: 1. nadstropje (dekleta), 2. nadstropje (fantje) |
| **4. C** | Stranišča v gimnaziji: pritličje |
| **4. Č** | Stranišča pri telovadnici ŠKG zgoraj pri sobi za fitnes. |
| **4. D** | Stranišča v telovadnici zgoraj nad tribuno. |

V stranišče dijaki odhajajo posamično in tam vzdržujejo higienski red in čistočo prostorov.

V času odmora med obema urama pri izbirnih maturitetnih predmetih, ki bodo potekali v običajnih učilnicah, se lahko izjemoma uporablja tisto stranišče, ki je najbližje učilnici, v kateri imajo dijak takrat pouk.

1. **ODMORI, ŠOLSKA MALICA**

* Med šolskimi odmori, vključno z glavnim odmorom **dijaki ne zapuščajo učilnic**. Zadrževanja ali sprehajanja po šolskih prostorih razen v primeru, ko gredo na stranišče, naj ne bo.
* Malica v dneh pouka za maturante ne bo organizirana s strani šole, zato naj dijaki prinesejo svojo malico s seboj. Domski dijaki bodo imeli možnost nakupa malice v bližnji trgovini popoldne predhodnega dne. Ostale dnevne obroke bodo imeli domski dijaki zagotovljene.
* Malico morajo dijaki pojesti v svojem matičnem prostoru (učilnici) na mestu, kjer sicer sedijo. Pred hranjenjem naj si dijaki svojo klop (mizo) obrišejo z alkoholnimi robčki ali papirnato brisačko za enkratno uporabo in, če je mogoče, z razkužilom, ter naredijo pogrinjek z brisačko za enkratno uporabo. Pred nadaljevanjem pouka postopek ponovijo.
* Pred hranjenjem naj si dijaki roke umijejo oziroma razkužijo. Po končanem hranjenju naj si ponovno umijejo ali razkužijo roke ter s čistimi rokami nadenejo masko.
* Nedomskim dijakom, ki bodo v ponedeljek, torek in sredo (18., 19. in 20. maja) **po pouku izboljševali ali popravljali ocene**, bo šola pred tem zagotovila možnost kosila. Enako velja teden kasneje v primerih, ko bodo popravni in predmetni izpiti potekali popoldne po pouku. Na kosilo se v zgoraj navedenih primerih lahko predhodno prijavijo dijaki preko elektronskega naslova tajništva gimnazije ([tajnistvo@stanislav.si](mailto:tajnistvo@stanislav.si)) najkasneje do 8h zjutraj predhodnega dne. V sporočilu morajo napisati svoje ime in priimek ter dan v tednu, ko se prijavljajo na kosilo. Kosilo se jim obračuna po običajni ceni za kosilo pri mesečni položnici.
* Za dijake, ki bodo bivali v dijaškem domu, bodo zagotovljeni vsi dnevni obroki.

1. **OSTALI NAPOTKI**

* Dijaki naj si šolskih potrebščin in pripomočkov med seboj ne izmenjujejo in ne izposojajo.
* Dijaki naj se ne zadržujejo v skupinah oz. se ne družijo na funkcionalnem zemljišču šole in v šolski stavbi (npr. na šolskem dvorišču, šolskem igrišču, šolskem parkirišču, na hodnikih, garderobah, počivališčih, atrijih in drugih prostorih znotraj in zunaj šolske stavbe).
* Dijaki naj imajo s seboj svojo plastenko vode, iz preventivnih razlogov je priporočeno, **da še ne pijejo vode iz pip po šoli,** saj bi zaradi daljše prekinitve uporabe pitne vode lahko obstajala večja možnost prisotnosti legionele.
* Odstranjene obrazne maske za enkratno uporabo se morajo odvreči v koše za smeti (mešani odpadki). Za shranjevanje tekstilnih mask za večkratno uporabo naj imajo dijaki svoje vrečice.
* O hišnem redu v času opravljanja mature bodo maturanti obveščeni posebej.

1. **POGOJI ZA POVRATEK V ŠOLO IN ZDRAVSTVENE OMEJITVE**

Pouk naj obiskujejo le **zdravi dijaki in profesorji** (brez znakov akutne okužbe dihal).

Ob ponovnem vstopu v šolo bo vsakega dijaka na klopi čakala izjava, ki jo je dolžan takoj izpolniti in podpisati, saj je to pogoj za prisotnost v šolski stavbi. V izjavi se dijaki zavezujejo k sledečemu:

*1.) V zadnjih 14 dneh nisem imel kateregakoli od naslednjih simptomov/znakov: povišana telesna temperatura, kašelj, glavobol, slabo počutje, boleče žrelo, nahod, težko dihanje (občutek pomanjkanja zraka), driska oz. sem bil v tem obdobju zdrav;*

*2.) V zadnjih 14 dneh nisem bil v stiku z osebo, pri kateri je bila potrjena okužba s SARS-CoV-2.*

*3.) Če se bodo pri meni pojavili zgoraj navedeni znaki/simptomi ali bo potrjena okužba s SARS-CoV-2 pri osebi, ki z menoj biva v istem gospodinjstvu (najpogosteje družinski član), bom ostal doma.*

**POZOR:** Izjava, ki jo je pripravil NIJZ, velja tako za pouk, za kakršnokoli drugo dovoljeno zadrževanje v šolskih prostorih ter za celoten čas opravljanja mature. Dijaki, ki ne izpolnjujejo zgoraj navedenih pogojev, ali dijaki, ki ne bodo ali ne nameravajo podpisati izjave, ne smejo priti v šolo. Brez podpisane izjave tudi ne bodo mogli opravljati mature v šoli. (V primeru mladoletnih dijakov podpisano izjavo staršev maturant prinese prvi dan pouka – glej drugo priponko).

Vzorec izjave:

 

**RIZIČNE SKUPINE DIJAKOV:**

**Razširjeni strokovni kolegij (RSK) za pediatrijo** je opredelil zdravstvene omejitve za dijake za vrnitev v šolo ob ponovnem odprtju. V njem so navedeni zdravstveni razlogi, zaradi katerih se dijakom, če se na podlagi teh razlogov (glej priponko spodaj) uvrščajo v rizične skupine v primeru okužbe s Covid-19, odsvetuje prihajanje v šolo. Tudi v primeru, če je v družini, to je v istem gospodinjstvu drug otrok, mladostnik ali odrasla oseba, ki sodi v rizično skupino, zdravstvena stroka odsvetuje vrnitev v šolo. V zvezi s tem se priporoča posvetovanje z izbranim osebnim zdravnikom - specialistom pediatrije oz. izbranim osebnim zdravnikom – specialistom splošne oz. družinske medicine.

V primeru okoliščin, opisanih v prejšnjem odstavku, mora dijak ali njegovi starši **najkasneje do tega četrtka, 14. 5. 2020, do 15.00 o tem obvezno predhodno obvestiti šolsko svetovalno službo** na elektronski naslov: [svetovalna.skg@stanislav.si](mailto:svetovalna.skg@stanislav.si). Odgovornosti za odločitev o povratku takšnega dijaka v šolo v teh primerih ne nosi šola, saj o tem tudi ne sprejema odločitve. Odločitev je v rokah staršev oz. v rokah polnoletnega dijaka, zato priporočamo posvetovanje s pristojnim zdravnikom.

Ravnanje šole **pri maturitetnih izpitih** v tovrstnih primerih, ko bo verjetno potrebno priložiti tudi zdravniško mnenje in dokazila, bo določeno z navodili Republiškega izpitnega centra, pristojnega za splošno maturo.

V priponki so opredeljene konkretne zdravstvene omejitve, ki veljajo za dijake.



1. **ŠOLSKA KNJIŽNICA**

O načinu obratovanja šolske knjižnice, vračanju in naročanju gradiva najdete informacijo v spodnji priponki.



1. **ODHOD DOMOV OZ. V DIJAŠKI DOM**

V dopoldanskem času, ko poteka pouk, se ne odhaja v dijaški dom oz. v sobe v dijaškem domu.

Po končanem pouku naj dijaki iz šole izstopajo posamično, pri tem naj stalno ohranjajo 1,5- do

2-metrsko medosebno razdaljo.

Zadrževanje v skupinah oz. druženje na funkcionalnem zemljišču pred vhodom v šolo ni

dovoljeno.

1. **UKREPANJE V PRIMERU OBOLENJA S SIMPTOMI/ZNAKI COVID-19**

Če zboli dijak z vročino in drugimi znaki akutne okužbe dihal, se ga napoti domov. Za pot domov naj ne uporablja javnega prevoza. Če mora počakati starše ali skrbnike, naj počaka v šoli izolaciji v za to namenjenem prostoru. Dijak naj v času, ko čaka na starše ali skrbnike, če je mogoče, nosi masko. Uporablja naj samo določene sanitarije in umivalnik.

Če je pri dijaku nato potrjena okužba COVID-19, starši dijaka o tem obvestijo šolo. Šola o tem obvesti NIJZ. NIJZ vodi epidemiološko preiskavo. Z epidemiološko preiskavo se išče izvor okužbe in identificira kontakte, ki so bili v stiku z obolelim dijakom v času kužnosti doma, v šoli itd. Pričetek kužnosti je dva dni pred pojavom bolezni. NIJZ svetuje kontaktom, da v času inkubacije COVID-19 spremljajo svoje zdravstveno stanje ter posreduje seznam kontaktov Ministrstvu za zdravje, ki izda odločbe o karanteni.

Če zboli profesor z vročino in znaki akutne okužbe dihal, se umakne iz delovnega mesta in pokliče izbranega zdravnika. V primeru, da je COVID-19 pozitiven, o tem obvesti šolo. Šola o primeru obvesti NIJZ, ki podobno začne z epidemiološko preiskavo.

Prostore šole, kjer se je gibal oboleli dijak, profesor oziroma osebje s COVID-19, se temeljito očisti in izvede dezinfekcijo. Prostore se tudi temeljito prezrači.

1. **POPRAVLJANJE IN IZBOLJŠEVANJE OCEN, PREDMETNI IN POPRAVNI IZPITI**

Ko boste maturanti prejeli razporede in časovnice za popravljanje in izboljševanje ocen (18., 19. in 20. maj) in za predmetne ali popravne izpite (26., 27. in 28. maj), se lahko tisti, ki želite pred izboljševanji in izpiti pojesti kosilo, na to kosilo predhodno prijavite (glej poglavje 6). V razporedih bo označeno, v katerem prostoru boste pisali teste oz. odgovarjali pred izpitno komisijo. Vedenje za higieno rok in kašlja ter držanje medosebne razdalje v času prihajanja v prostore ter v času pisanja/odgovarjanja so enaka kot sicer.

POZOR: Izjemoma je letos Ministrstvo za izobraževanje izdalo sklep, da bo lahko maturant, ki bo imel zaključeno nezadostno oceno pri posameznem predmetu, popravni izpit iz tega predmeta (samo enega!) opravljal že pred pričetkom spomladanskega roka mature, in sicer v istem roku, kot so predvideni roki za predmetne izpite (26., 27. in 28. maj). Če dijak z enim nezadostnim predmetom popravni izpit opravi, se lahko udeleži mature v tem roku. Dijak se lahko prijavi na en popravni izpit v tem roku tudi v primeru, če ima dva ali več nezadostnih predmetov, a k spomladanskemu roku mature ne more pristopiti. Ostale popravne izpite lahko opravlja v junijskem in avgustovskem roku.

1. **PRILOGE**

**SPLOŠNI HIGIENSKI UKREPI**

Za zaščito tako dijakov kot profesorjev in ostalega osebja v šoli pred okužbo s SARS-CoV-2 je potrebno zagotoviti primerne pogoje ter jih seznaniti in doseči dosledno izvajanje vseh **splošnih higienskih ukrepov**:

• Redno in temeljito umivanje rok z milom in vodo.

• V primeru, da voda in milo nista dostopna, si roke razkužimo z namenskim razkužilom za roke. Razkužilo za roke je namenjeno samo zunanji uporabi. Možno je uporabljati tudi alkoholne razkužilne robčke (70%). Sredstva za čiščenje/razkuževanje površin niso namenjena čiščenju/razkuževanju kože.

• Umivanje ali razkuževanje rok je obvezno po vsakem prijemanju kljuk (npr. vstopanje v ali izstopanje iz učilnice, pri odhodu na stranišče ali prihodu iz stranišča), ograje stopnišča ali po dotikanju drugih površin.

• Ne dotikajmo si obraza (oči, nosu in ust) z nečistimi/neumitimi rokami.

• Upoštevajmo zadostno medosebno razdaljo, vsaj 1,5 do 2 metra.

• Odsvetujemo zbiranja v skupinah na celotnem območju šole oziroma dijaškega

doma.

• Upoštevanje pravilne higiene kašlja (preden zakašljamo/kihnemo, si pokrijemo usta in nos s papirnatim robčkom ali zakašljamo/kihnemo v zgornji del rokava). Papirnat robček po vsaki uporabi odvržemo med odpadke in si nato umijemo roke z milom ter vodo.

• Zaprte prostore večkrat dnevno temeljito prezračimo, priporočamo po vsaki uri oziroma med maturo po posameznem izpitnem sklopu (na stežaj odprta okna).

• Razen dijakov in strokovnih delavcev šole naj v objekt šole ne vstopa nihče, eventualno najavljena oseba pa obvezno v spremstvu predstavnika šole in z obrazno masko.

• Morebitne govorilne ure in pridobivanje informacij naj starši/dijaki opravijo po

telefonu ali preko računalniške povezave.

• Pri vseh sestankih prednostno svetujemo organizacijo video sestankov.

• Organiziranje dogodkov oziroma udeležba na njih (npr. koncerti, proslave, razstave, literarni večeri) je odsvetovana.

**MATERIALI NA SPLETNI STRANI NIJZ**

Za mladostnike:

• <https://www.nijz.si/sl/otroci-in-mladostniki-v-casu-sirjenja-okuzbe-covid-19>

• <https://zdaj.net/>

• <https://zdaj.net/kategorija/koronavirus-otroci-in-mladostniki/>

• <https://www.tosemjaz.net/>

• <https://www.tosemjaz.net/clanki/epidemija-koronavirusa/>

Kako se širijo virusi (strip):

[https://www.nijz.si/sites/www.nijz.si/files/uploaded/strip\_kako- se-sirijo-virusi.pdf](https://www.nijz.si/sites/www.nijz.si/files/uploaded/strip_kako-%20se-sirijo-virusi.pdf)

Spletna svetovalnica za mladostnike:

<https://www.tosemjaz.net/>

<https://www.tosemjaz.net/clanki/epidemija-koronavirusa/>

Ostali materiali:

<https://www.nijz.si/sl/koronavirus-sars-cov-2-gradiva>